﻿ INOVAŢIA SOCIALĂ, FACTOR AL DEZVOLTĂRII SOCIAL-ECONOMICE INOVAŢIA SOCIALĂ, FACTOR AL DEZVOLTĂRII SOCIAL- ECONOMICE, UN PROGRAM DE CERCETARE PRIORITAR AL INSTITUTULUI DE CERCETARE  A CALITĂŢII VIEŢII LAURA GABRIELA STOICA Începând din anul 2008, Institutul de Cercetare a Calităţii Vieţii a lansat un program prioritar de cercetare pe o tematică de mare actualitate pentru întreaga comunitate ştiinţifică europeană: Inovaţia socială, factor al dezvoltării social- economice. Acest program de cercetare este o continuare a preocupărilor cercetătorilor institutului nostru din domeniul dezvoltării sociale, demarate încă din anul 2005, când, sub coordonarea prof. univ. dr. Cătălin Zamfir, a fost format un consorţiu interuniversitar având ca obiectiv principal dezvoltarea competenţelor specialiştilor angajaţi în studiul dezvoltării sociale. Grantul de cercetare CNCSIS, în cadrul căruia a fost format acest consorţiu – Reţeaua de suport pentru programe de dezvoltare socială la nivel local şi naţional –, a facilitat constituirea REŢELEI REPEDES – Reţeaua de Promovare şi Evaluare a Dezvoltării Sociale, primul consorţiu de cercetare din România care îşi propune promovarea şi evaluarea dezvoltării sociale în România. Consorţiul este coordonat de Facultatea de Sociologie şi Asistenţă Socială, Universitatea Bucureşti şi Institutul de Cercetare a Calităţii Vieţii şi are ca parteneri Universitatea „Babeş- Bolyai” din Cluj-Napoca; Universitatea de Vest din Timişoara şi Universitatea din Oradea. Pe parcursul activităţilor proiectului, la acest consorţiu s-au adăugat alte facultăţi de profil din ţară care au participat activ la proiectul nostru: Universitatea din Piteşti, Universitatea „Lucian Blaga”, Sibiu, Universitatea „1 Decembrie 1918”, Alba Iulia, Universitatea „Ovidius”, Constanţa, Universitatea „Petre Andrei”, Iaşi, Universitatea „Andrei Şaguna”, Constanţa. Obiectivele proiectului au fost: I) realizarea unei reţele interuniversitare care să susţină programele de dezvoltare socială la nivel naţional şi local – iniţial formată doar din instituţiile participante la consorţiul, Reţeaua REPEDES şi-a dublat numărul de instituţii partenere, fiind formată din 11 universităţi şi un institut de cercetare; II) contribuţia la teoria şi metodologia dezvoltării Paradigmei dezvoltării sociale proiectate; elaborarea de recomandări pentru creşterea Adresa de contact a autorului: Laura Stoica, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: laura.stoica76@gmail.com; laurab@iccv.ro. CALITATEA VIEŢII, XX, nr. 1–2, 2009, p. 5–7 6 LAURA GABRIELA STOICA 2 capacităţii de proiectare a dezvoltării sociale; III) promovarea culturii şi competenţelor pentru dezvoltarea socială proiectată; IV) constituirea unei baze de date de indicatori sociali care să susţină dezvoltarea socială. În cadrul proiectului a fost elaborat un curs de profil (Diagnoza problemelor sociale şi managementul programelor/proiectelor de dezvoltare socială), care a fost pus la dispoziţia tuturor universităţilor din ţară şi din Republica Moldova (11 universităţi au introdus acest curs, parţial sau integral, în programa proprie de învăţământ). Rezultatele activităţii consorţiului s-au materializat în publicarea a trei lucrări de referinţă pentru studiul tematicii dezvoltării sociale şi pentru formarea unei culturi a dezvoltării sociale: • Primul volum colectiv elaborat de echipa proiectului a fost O nouă provocare: dezvoltarea socială, C. Zamfir, L. Stoica (coord.), Iaşi, Editura Polirom, 2006 (363 pag). Acest volum constituie prima culegere de studii care investighează paradigma dezvoltării sociale, abordând aspecte teoretice, metodologice şi de politică a dezvoltării sociale. Lucrarea reprezintă o amplă sinteză a celor mai recente orientări în dezvoltarea socială, constituind un instrument de lucru pentru specialiştii în ştiinţele sociale şi o resursă bibliografică utilă pentru studenţii, masteranzii şi doctoranzii facultăţilor de sociologie şi asistenţă socială. La elaborarea acestui volum au participat 26 de autori. • Enciclopedia dezvoltării sociale, C. Zamfir, S. Stănescu (coord.), Iaşi, Editura Polirom, 2007 (661 pag). Enciclopedia include concepte şi metode semnificative aparţinând paradigmei dezvoltării sociale şi reprezintă un instrument ştiinţific şi didactic foarte important, adresându-se atât studenţilor cât şi specialiştilor care acţionează în domeniul social. Enciclopedia cuprinde 108 termeni semnificativi, la elaborarea sa participând un numar de 51 de autori din instituţii universitare şi de cercetare din ţară şi din străinătate (Canada, Franţa, Marea Britanie, Moldova şi Olanda). • Proiectarea dezvoltării sociale. Ghid metodologic, C. Zamfir, L. Stoica, M. Stănculescu (coord.), Institutul de Cercetare a Calităţii Vieţii, Universitatea din Bucureşti, Institutul Social Român, Bucureşti, 2007 (103 pag). Ghidul este conceput ca un instrument metodologic care oferă o imagine structurată a procesului de dezvoltare planificată, pe care orice instituţie cu rol în dezvoltarea socială îl poate utiliza. Planificarea dezvoltării sociale, precum si evaluarea şi monitorizarea orientării spre dezvoltare socială a instituţiilor este un demers nou, inovativ în peisajul cercetării ştiinţifice româneşti. Ghidul metodologic a fost elaborat de un colectiv format din 18 autori. Imaginează. Creează. Inovează Aceasta este deviza anului 2009 la nivelul Uniunii Europene. La data de 28 martie 2008 Comisia Europeană a adoptat propunerea de declarare a anului 2009 – Anul Creativităţii şi Inovaţiei în Europa. Anul European al Inovaţiei – 2009 este un proiect care are ca principal obiectiv promovarea de demersuri creative şi inovatoare în sectoare precum 3 INOVAŢIA SOCIALĂ, FACTOR AL DEZVOLTĂRII SOCIALE 7 educaţia şi cultura, dar şi în alte domenii sociale, cum sunt cercetarea, media, antreprenoriatul social, dezvoltarea rurală etc. Anul Inovaţiei – 2009 – se înscrie în obiectivul central declarat al Uniunii Europene, de construire a unei societăţi europene, înalt coezivă, centrată pe cunoaştere, capabilă să soluţioneze inovativ provocările cu care se confruntă. În contextul poziţiei slabe a României în clasificările europene privind nivelul producerii, asimilării şi diseminării inovaţiei – măsurat de European Innovation Scoreboard (EIS) –, abordarea tematicii inovaţiei sociale prin mobilizarea expertizei existente în mediul academic şi universitar capătă o importanţă majoră. Inovaţia socială se confruntă, în România, cu deficite importante de cultură şi competenţă suportivă, cu mecanisme legislative, organizaţionale şi politice deficitare din acest punct de vedere. În acest context, pornind de la „zestrea” acumulată de echipa noastră de-a lungul ultimilor patru ani, echipa noastră a lansat un nou proiect de cercetare: Inovaţia socială, factor al dezvoltării social-economice, coordonat de prof. univ. dr. Cătălin Zamfir şi cercetător ştiinţific III Laura Stoica. Acesta contribuie la dezvoltarea societăţii cunoaşterii în România, mobilizând expertiza formată în cadrul reţelei interuniversitare formate cu ani în urmă, pentru a îmbina activitatea de producere de cunoştinţe (inovare) cu cea de diseminare (comunicare) şi de achiziţionare/captare de cunoaştere (învăţare) şi aplicare a acesteia. Scopul echipei proiectului este crearea unei comunităţi de inovare şi diseminare de cunoaştere, capabilă să reunească specialişti din mediul academic, economic, social şi cultural şi să realizeze transferul de cunoştinţe şi informaţii între instituţii şi organizaţii interesate, în vederea creşterii capacităţii şi performanţei de inovare în societatea românească. Obiectivul central al proiectului îl constituie clarificarea conceptuală a domeniului inovaţiei sociale, dezvoltarea metodologiei a inovaţiilor sociale, identificarea factorilor stimulativi şi blocanţi; analizarea unor studii de caz privind inovaţia socială în diferite sectoare sociale, precum şi promovarea şi formarea unei culturi a producerii şi difuzării inovaţiei, în contextul social actual. La sfârşitul primului an al proiectului, ICCV a organizat o Conferinţă Internaţională cu titlul Social innovation, factor of socioeconomical development, în septembrie 2008. Această conferinţă a reprezentat un eveniment pentru comunitatea ştiinţifică, prin gradul ridicat de participare, numărul mare de studii şi comunicări prezentate şi interesul crescut al participanţilor pentru dialog şi dezbatere pe tematica inovaţiei sociale. Conferinţa a reunit peste 75 de cercetători şi cadre didactice din toate centrele universitare din România, precum şi din Republica Moldova, Italia, Franţa şi Finlanda. În acest număr special al Revistei Calitatea Vieţii, destinat tematicii inovaţiei sociale, sunt publicate o parte dintre studiile prezentate cu ocazia acestei conferinţe. Lucrările conferinţei sunt prezentate pe larg în articolul care încheie acest număr special. Acest număr special al Revistei Calitatea Vieţii apare sub coordonarea prof. univ. dr. Cătălin Zamfir şi cercetător ştiinţific III Laura Stoica.